Ministarstvo prosvjete, nauke i inovacija, u skladu sa članom 157 Zakona o privrednim društvima („Službeni list Crne Gore“, br. 065/20, 146/21,004/24) i osnivačkim aktima IPC Tehnopolis d.o.o, raspisuje

**Javni poziv za iskazivanje interesovanja za članstvo u**

**Odboru direktora**

**Društva sa ograničenom odgovornošću Inovaciono preduzetnički centar „Tehnopolis“ Nikšić**

Vlada Crne Gore je na sjednici od 06. juna 2013. godine donijela Odluku o osnivanju Društva sa ograničenom odgovornošću lnovaciono preduzetničkog centra „Tehnopolis“ Nikšić, koji je zvanično počeo sa radom u septembru 2014. godine.

Misija Društva je podrška unapređenju nacionalnog inovacionog i preduzetničkog sistema u Crnoj Gori kroz sprovođenje skupa aktivnosti čija realizacija će razviti i unaprijediti inovacione kapacitete i inovacionu infrastrukturu za potrebe ukupnog održivog ekonomskog razvoja Crne Gore.

Ključni ciljevi Društva su:

• Kreiranje novih i jačanje konkurentnosti postojećih crnogorskih preduzeća kroz razvoj inovativnih tržišno-orjentisanih proizvoda, usluga i tehnologija koji imaju veliki potencijal za komercijalizaciju i tržišnu primjenu;

• Podrška prenosu inovativnih ideja iz naučnoistraživačkih ustanova na tržište, kroz saradnju sa partnerima iz privrede iii kroz otvaranje novih preduzeća/spin-off kompanija u Crnoj Gori;

• Jačanje inovativnog potencijala preduzeća i njihove prepoznatljivosti u sistemu inovacija;

• Stimulisanje tehnoloških inovacija i podsticanje komercijalizacije, odnosno primjene inovativnih ideja i tehnologija na tržištu;

• Saradnja sa crnogorskom naučnom i privrednom dijasporom u cilju stvaranja uslova za strateško povezivanje i reintegraciju u domaću zajednicu; i

• Podsticanje transfera znanja i tehnologija u saradnji sa domaćim i međunarodnim partnerima iz naučnoistraživačkog i privrednog sektora.

Kako su se stekli zakonski uslovi za obrazovanje novog Odbora direktora, to Ministarstvo prosvjete, nauke i inovacija kao predlagač članova i članica u Odboru direktora raspisuje ovaj poziv.

Kandidati i kandidatkinje uz prijavu podnose biografiju (CV), a mogu dostaviti i drugu dokumentaciju za koju smatraju da je od značaja za ovaj poziv.

Prijave sa biografijama dostavljaju se u zatvorenoj koverti Ministarstvu prosvjete, nauke i inovacija, na adresi Rimski trg bb Podgorica, lično ili poštom, najkasnije do ponedeljka 1. aprila 2024. godine u 14:00 časova.

Neblagovremeno dostavljene i nepotpune prijave neće se razmatrati.